b'\n_START_ARTICLE_\nBenediktiinit\n_START_PARAGRAPH_\nBenediktiinit OSB, "Ordo Sancti Benedicti" ("benediktiinil\xc3\xa4iset" on vanhempi termi, jota on syyt\xc3\xa4 v\xc3\xa4ltt\xc3\xa4\xc3\xa4), on katolinen ja joissain tapauksissa my\xc3\xb6s anglikaaninen ja protestanttinen joukko luostareita. Katolisessa kirkossa ne muodostavat "benediktiinisen konfederaation". Se ei ole s\xc3\xa4\xc3\xa4nt\xc3\xb6kunta keskusjohtoisessa mieless\xc3\xa4, vaan l\xc3\xb6yh\xc3\xa4 yhteenliittym\xc3\xa4 l\xc3\xa4hes itsen\xc3\xa4isi\xc3\xa4 luostareita, jotka ovat liittyneet "kongregaatioiksi" ja lopulta konfederaatioksi Rooman Sant\'Anselmon priimasapotin (abbas primas) muodolliseen alaisuuteen. Benediktiinis\xc3\xa4\xc3\xa4nt\xc3\xb6\xc3\xa4 voivat seurata my\xc3\xb6s jotkut anglikaaniset ja protestanttiset yhteis\xc3\xb6t, mutta ne eiv\xc3\xa4t kuulu katoliseen konfederaation. Jokainen benediktiiniyhteis\xc3\xb6 tulkitsee oman apottinsa tai abbedissansa johdolla luostaris\xc3\xa4\xc3\xa4nt\xc3\xb6\xc3\xa4 ja toimii itsen\xc3\xa4isesti, kuitenkin jonkin benediktiinikongregaation j\xc3\xa4senen\xc3\xa4 ja yhteydess\xc3\xa4 kunniavirkaa hoitavaan priimasapottiin._NEWLINE_Jo ennen Benedictusta l\xc3\xa4nness\xc3\xa4 oli luostareita. Niist\xc3\xa4 todistaa ns. "Regula Magistri \xe2\x80\x93 Mestarin S\xc3\xa4\xc3\xa4nt\xc3\xb6", johon Benedictus paljolti perustaa oman s\xc3\xa4\xc3\xa4nt\xc3\xb6ns\xc3\xa4. Benedictus perusti ensimm\xc3\xa4isen luostarinsa Italian Subiacoon, ennen kuin siirtyi Monte Cassinoon noin vuonna 530. Monte Cassinon luostari tuli esikuvaksi l\xc3\xa4nsimaiselle luostarilaitokselle. Luostaris\xc3\xa4\xc3\xa4nt\xc3\xb6 velvoitti munkkeja (ja my\xc3\xb6hemmin my\xc3\xb6s nunnia Benedictuksen sisaren, pyh\xc3\xa4n Scholastican innoittamina) s\xc3\xa4\xc3\xa4nn\xc3\xb6llisten liturgisten hetkipalvelusten ohella ruumiilliseen ty\xc3\xb6h\xc3\xb6n, tosin ruumiilliseksi ty\xc3\xb6ksi laskettiin my\xc3\xb6s kirjojen j\xc3\xa4ljent\xc3\xa4minen ja opiskelu. Veljes- ja sisarkunnan tunnuslauseeksi on usein mainittu: "Rukoile ja tee ty\xc3\xb6t\xc3\xa4". Benediktiinien varsinainen ja oikea tunnuslause on kuitenkin: "Pax \xe2\x80\x93 rauha", joka esiintyy my\xc3\xb6s useissa veljes- ja sisarkunnan tunnuksissa. Benediktiinit eiv\xc3\xa4t my\xc3\xb6hempien veljes- ja sisarkuntien tapaan lupaa "k\xc3\xb6yhyytt\xc3\xa4 kuuliaisuuta ja naimattomuutta", vaan: "kuuliaisuutta, el\xc3\xa4m\xc3\xa4ntapojen k\xc3\xa4\xc3\xa4ntymyst\xc3\xa4 ja stabiliteettia" (oboedientia, conversatio morum et stabilitas loci). Viimeksi mainittu tarkoittaa uskollisuutta sille luostariyhteis\xc3\xb6lle ja paikalle, johon liityt\xc3\xa4\xc3\xa4n. Benediktiineill\xc3\xa4 oli varhaiskeskiajalla huomattava asema teologeina, historiankirjoittajina ja k\xc3\xa4sikirjoitusten s\xc3\xa4ilytt\xc3\xa4jin\xc3\xa4 sek\xc3\xa4 koko l\xc3\xa4ntisen Euroopan kristillist\xc3\xa4jin\xc3\xa4. Ensimm\xc3\xa4inen painettuna julkaistu kokoelma varhaisia kristillisi\xc3\xa4 ja kirkkoisien tekstej\xc3\xa4 perustui ranskalaisten mauristibenediktiinien ty\xc3\xb6h\xc3\xb6n. My\xc3\xb6s useat paavit ovat olleet benediktiinej\xc3\xa4 Gregorius Suuresta (n. 540 \xe2\x80\x93 604) alkaen._NEWLINE_Benediktiinit olivat ensimm\xc3\xa4isell\xc3\xa4 kristillisell\xc3\xa4 vuosituhannella jokseenkin ainoa luostariyhteis\xc3\xb6iden verkosto ja suurelta osin benediktiinien ansiosta l\xc3\xa4nsimainen uskonnollinen, filosofinen ja kirjallinen kulttuuri s\xc3\xa4ilyi kansainvaellusten L\xc3\xa4nsi-Euroopassa._NEWLINE_Suurimpia ja tunnetuimpia benediktiinikongregaatioita ovat Solesmes, subiaco-kassineesinen eli subiaco-montecassinolainen (jolla on kongregaatioiden joukossa erityinen asema siksi, ett\xc3\xa4 sen vanhimmat luostarit ovat Benedictuksen itsens\xc3\xa4 perustamia) ja amerikkalais-kassineesinen kongregaatio. N\xc3\xa4iden lis\xc3\xa4ksi on lukuisia muita. My\xc3\xb6s olivetaanit, kamaldoleesit, vallombrosiaanit ja silvestriinit kuuluvat benediktiinikonfederaatioon. Tunnettuja luostarerita ovat Monte Cassino ja Subiaco nykyisess\xc3\xa4 Italiassa, Solesmes ja La-Pierre-qui Vire Ranskassa ja Collegeville Yhdysvalloissa. My\xc3\xb6s Saksassa, It\xc3\xa4vallassa ja Sveitsiss\xc3\xa4 on useita vanhoja luostariyhteis\xc3\xb6it\xc3\xa4. Benediktiineill\xc3\xa4 on my\xc3\xb6s maallikkoj\xc3\xa4seni\xc3\xa4 (obl.s.b). Suomen l\xc3\xa4himpi\xc3\xa4 luostareita ovat nyky\xc3\xa4\xc3\xa4n Ruotsissa nunnaluostari Mariavall ja miesten Sankt Benedikts Hus._NEWLINE_Benediktiinij\xc3\xa4rjest\xc3\xb6n sis\xc3\xa4ll\xc3\xa4 syntyi my\xc3\xb6hemmin useita uudistusliikkeit\xc3\xa4, joista huomattavimmat ovat niin sanottu Clunyn liike, joka syntyi nimikkoluostarinsa ymp\xc3\xa4rille 900-luvulla, sek\xc3\xa4 sisterssil\xc3\xa4isj\xc3\xa4rjest\xc3\xb6, sistersiaanit, joka sai alkunsa Citeaux\'n benediktiiniluostarista vuonna 1098. Sistersiaanit eiv\xc3\xa4t kuitenkaan kuulu benediktiinikonfederaatioon, vaikka seuraavatkin samaa s\xc3\xa4\xc3\xa4nt\xc3\xb6\xc3\xa4. Kuitenkin vasta 1200-luvulta alkaen saarnaaja- ja kerj\xc3\xa4l\xc3\xa4isveljest\xc3\xb6t (dominikaanit ja fransiskaanit) alkoivat syrj\xc3\xa4ytt\xc3\xa4\xc3\xa4 benediktiinis\xc3\xa4\xc3\xa4nt\xc3\xb6kunnan asemaa l\xc3\xa4ntisess\xc3\xa4 kirkossa._NEWLINE_Benediktiineill\xc3\xa4 on my\xc3\xb6s maallikkoj\xc3\xa4seni\xc3\xa4, oblaatteja, jotka ovat kiinnitt\xc3\xa4ytyneet lupaustensa kautta johonkin tiettyyn luostariyhteis\xc3\xb6\xc3\xb6n. He eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 asu luostarissa, mutta kuuluvat sen piiriin ja hengelliseen ohjaukseen. He voivat k\xc3\xa4ytt\xc3\xa4\xc3\xa4 nimens\xc3\xa4 j\xc3\xa4ljess\xc3\xa4 lyhennett\xc3\xa4: OblSB tai obl.s.b.'